ભારત એક એવો દેશ છે જે અનેક રહસ્યોથી ભરેલો છે. ઘણા એવા રહસ્ય છે જેની પાછળનાં કારણ લોકો આજે પણ જાણી નથી શક્યા. એ વાત અલગ છે કે ઋષિ-મુનિઓ અને અવતારોની આ ભૂમિમાં લોકો ધર્મથી અધર્મ તરફ જઈ રહ્યા છે. છતાં પણ અનેક એવી વાતો છે, ગામ છે જેને જાણવા આજે પણ લોકો આતુર છે. ભારતનું એક એવું ગામ જેના વિશે ભાગ્યે જ કોઈને જાણ હશે. મલાણા ગામ જે હિમાચલ પ્રદેશના કુલ્લુ જિલ્લાનું એક નાનકડંુ ગામ છે. આમ તો આ ગામ ભારતનો જ એક હિસ્સો કહેવાય, પણ આ ગામમાં ભારતના કોઈ પણ કાયદા ચાલતા નથી. ગામની પોતાની અલગ સંસદ છે અને પોતાના જ નીતિ-નિયમ છે. મલાણા ગામનો કોઈ પણ ફેંસલો ગામની સંસદ જ લે છે. એટલું જ નહીં, સજા પણ ગામના લોકો જ નક્કી કરે છે. ભારતના કોઈ પણ કાનૂન આ ગામમાં ચાલતા નથી. એટલું જ નહીં, ગામની એક વિશેષ વાત એ પણ છે કે ગામની દીવાલને કોઈ પણ વ્યક્તિ અડી શકતું નથી. જો કોઈ અડે તો તેને રૃપિયા એક હજારનો દંડ થાય છે. ગામમાં કોઈ પણ બહારનું વ્યક્તિ આવીને રહી નથી શકતી. એટલે કે કોઈ ટૂરિસ્ટે ગામની મુલાકાત લેવી હોય તો બિસ્તરા પોટલાં લઈ ગામની બહાર જ ધામા નાખવા પડે. પર્યટક કોઈ વસ્તુ ખરીદવા માંગતા હોય તો પણ તેમને દુકાનની અંદર જવાનો હક નથી. બહાર ઊભા રહીને જ ખરીદી કરવી પડે. માન્યામાં ન આવે, પણ આ હકીકત છે.